Det er ikke første gang, at politi og bomberyddere har været til stede på nogle af de adresser, hvor politiet i går foretog både anholdelser og ransagninger.

Allerede i påsken var politiet massivt til stede på to adresser i Valby og Herlev i en mystisk aktion, som politiet hemmeligholdt.

Billeder fra aktionen dengang viser, at Forsvarets ammunitionsrydderes store hvide vogne og kemisk beredskab var sendt ud sammen med flere betjente, der ransagede både lejligheder og kælderrum.

På de selv samme adresser i Herlev og Valby var politiet også i går meget synligt til stede.

To anholdt: Havde acetone og benzin

Selvom politiet ikke i april ville oplyse, hvad deres mistanke gik på, blev to personer anholdt og sigtet for brandstiftelse.

Politiet mente, at de to dengang 20-årige mænd havde sat ild til en bus på Amager i København.

Bussen udbrændte totalt i et stort flammehav, fremgår det af billeder på TV2 Lorry.

Derudover lød sigtelsen også på, at de to mænd havde planlagt at sætte ild til en ejendom på et ukendt sted på Københavns Vestegn.

- Politiet kommenterer ikke efterforskningen yderligere på nuværende tidspunkt, lød det i en pressemeddelelse efter anholdelserne.

Ifølge DR Nyheders oplysninger fandt politiet blandt andet acetone, tændvæske og benzin i den ene af de anholdtes bil. Der blev også fundet en 10 liters benzindunk.

Under grundlovsforhøret kom det også frem, at politiet var blevet tippet om de to mænds planer af en 'anonym og troværdig kilde', og at politiet havde indhentet oplysninger fra den ene af de to mænds telefoner.

Samtidig mente politiet dengang, at der var uidentificerede gerningsmænd på fri fod.

De to personer blev ifølge Københavns Byret løsladt den 4. oktober i år.

Det er uvist, hvad der førte til løsladelsen.

Senere i dag fremstilles i alt otte personer i grundlovsforhør efter antiterroraktionen i går - heraf to kvinder.

Politiet oplyser, at de alle vil blive sigtet for den alvorligste terrorparagraf.

Det er uvist, om de to unge mænd fra brandstiftelsessagen er blandt de anholdte.